tartuNLP/wikipedia-smugri-20251201 huggingface dataset:
Runar Schauman

Uno Allan Runar Schauman (14. elokuuta 1908 Loimaa – 17. maaliskuuta 1977 Helsinki) oli suomenruotsalainen näyttelijä, joka toimi teatterinjohtajana Svenska Teaternissa vuosina 1954–1963. Schauman myös näytteli Svenska Teaternissa sekä muutamissa kotimaisissa elokuvissa. Hänen tunnetuimmat roolinsa ovat paroni elokuvassa "Täällä pohjantähden alla" sekä Eugen Schauman elokuvissa "Kajastus" ja "Helmikuun manifesti".Teatterinjohtajakautensa jälkeen hän näytteli yhdeksän vuotta Ruotsissa.
Runar Schauman oli kaukaista sukua Eugen Schaumanille. Schaumanin puoliso oli vuodesta 1934 Märta o.s. Nylander (1908–1992), ja heille syntyi kaksi poikaa. Pojista toinen on näyttelijä Göran Schauman, joka puolestaan on näytellyt Eugen Schaumania venäläis-suomalaisessa yhteiselokuvassa "Luottamus" ja paronia Timo Koivusalon "Täällä Pohjantähden alla" -elokuvassa.
Harry Kivijärvi

Harry Mikael Kivijärvi (25. heinäkuuta 1931 Turku – 15. huhtikuuta 2010 Espoo) oli suomalainen kuvanveistäjä. Kivijärvi tuli suuren yleisön tuntemaksi voitettuaan presidentti J. K. Paasikiven muistomerkin suunnittelukilpailun vuonna 1976.
Kivijärvi kävi Turun Taideyhdistyksen piirustuskoulun vuosina 1947–1950. Hän alkoi tehdä metallisia, esittäviä pienoisveistoksia ja osallistui muun muassa kilpailuun Sibelius-monumentista figuratiivisella luonnoksella, joka tuli kilpailussa toiseksi. Hänen tunnetuimpia teoksiaan ovat kuitenkin järkälemäiset kivityöt, usein mustat tai valkeat, joiden pinnat ovat sileät ja sommittelu muodostuu usein suurista kivipaasista.
Taidehistorioitsija ja eduskunnan taidekokoelman intendentti Liisa Lindgren on Harry Kivijärven tytär.
Palkinnot ja tunnustukset.
Harry Kivijärvi palkittiin työstään muun muassa Pro Finlandia -mitalilla vuonna 1970 ja ruotsalaisella Prinssi Eugen -mitalilla vuonna 1987. Hän sai Ars Fennica Elämäntyöpalkinnon 2003. Vuonna 1987 hänet kutsuttiin Suomen Kuvanveistäjien liiton kunniajäseneksi.
Harry Kivijärven taidekokoelma.
Harry Kivijärven taidekokoelma lahjoitettiin vuonna 2012 Gösta Serlachiuksen taidesäätiölle Mänttään. Kokoelmassa on yhteensä 87 taideteosta. Niistä 23 on Harry Kivijärven omia teoksia, joista 21 on isompiin ulkotiloihin tarkoitettuja teoksia ja kaksi Harry Kivijärven itse suunnittelemaa ja kutomaa gobeliinia. Kokoelman teoksista 64 on Kivijärven taidekeräilijänä hankkimia muiden taiteilijoiden teoksia. Se sisältää teoksia, joita on attribuoitu muun muassa Akseli Gallen-Kallelalle, Hugo Simbergille, Pekka Haloselle, Tyko Salliselle, Albrecht Dürerille, Marc Chagallille, Henri Matisselle, Alberto Giacomettille ja Pablo Picassolle. Lisäksi mukana on antiikin kreikkalaista ja roomalaista taidetta sekä kiinalaista ja japanilaista taidetta.
Stanley Donen

Stanley Donen (13. huhtikuuta 1924 Columbia, Etelä-Carolina, Yhdysvallat – 21. helmikuuta 2019) oli yhdysvaltalainen elokuvaohjaaja ja koreografi. Hänen tunnetuimpia elokuviaan ovat Gene Kellyn kanssa ohjatut musikaalielokuvan klassikot Ilo irti ja Laulavat sadepisarat.
Filmografia.
Jos toisin ei mainita, Stanley Donen oli elokuvan ohjaaja.
Leevi Linko

Leevi Linko () oli suomalainen näyttelijä.
Linko työskenteli järjestäjä-näyttelijänä Suomen Kansallisteatterissa.
Lingon tunnetuimmat elokuvaroolit ovat "Tuntemattoman sotilaan" vääpeli Sinkkonen ja elokuvien "Täällä Pohjantähden alla", "Akseli ja Elina" ja "Pohjantähti" herastuomari Artturi Yllö.
Linko oli naimisissa Alli Lingon kanssa, joka näytteli hänen rinnallaan rouva Yllöä elokuvassa "Täällä Pohjantähden alla". Linko on haudattu vaimonsa viereen Malmin hautausmaalle Helsinkiin.
Gina Mastrogiacomo

Gina Mastrogiacomo (5. marraskuuta 1961 – 2. toukokuuta 2001) oli yhdysvaltalainen näyttelijä. Hän esitti Janice Rossin roolin elokuvassa "Mafiaveljet" (1990). Muita rooleja oli mm. elokuvassa "Huijari" (1997). 
Mastrogiacomo kuoli 39-vuotiaana saatuaan vaikean sydäninfektion.
Michael Hutchence

Michael Kelland John Hutchence (22. tammikuuta 1960 Sydney – 22. marraskuuta 1997 Sydney) oli australialainen muusikko, joka tuli tunnetuksi INXS-yhtyeen laulajana. INXS julkaisi ensimmäisen albuminsa vuonna 1980. Hutchence sai uransa aikana myös elokuvarooleja. 
Elämä ja ura.
Hutchence syntyi Sydneyssä Kelland ("Kell") ja Patricia Hutchencen pojaksi, mutta varttui Hongkongissa, jossa hän kävi King George V Schoolin. Palattuaan teini-ikänsä viimeisinä vuosina Sydneyyn hän tutustui tuleviin yhtyetovereihinsa ja perusti The Farriss Brothersiksi nimetyn kokoonpanon, josta lopulta tuli INXS. 
Kuolema.
Hutchence löytyi kuolleena sydneyläisestä hotellihuoneesta marraskuussa 1997. Kuolinsyy jäi kiistellyksi, mutta ilmeisesti laulaja oli tehnyt itsemurhan hirttäytymällä. Hänen tiedetään käyttäneen fluoksetiinia, ja lisäksi hänen elimistöstään löytyi alkoholin ja kokaiinin käytön merkkejä.
Punakaali

Punakaali ("Brassica oleracea" var. "capitata" f. "rubra") on keräkaalin muoto. Antosyaanit, jotka aiheuttavat punakaalin punertavan värin, vaihtavat väriään maaperän pH:n mukaan. Siksi happamilla mailla kasvavista punakaaleista tulee punertavia, kun taas emäksisillä mailla kasvavista tulee sinertäviä. Punakaali on yleensä valkokaalia pienempi ja kiinteämpi ja sisältää myös enemmän C-vitamiinia. 
Käyttö.
Punakaalia käytetään kuten valkokaalia, mutta se on maultaan makeampi. Punakaali muuttuu sinertäväksi keitettäessä. Tämän voi estää lisäämällä keitinveteen hapanta esimerkiksi sitruunamehua tai etikkaa.
Mairead Corrigan

Mairead Corrigan (s. 27. tammikuuta 1944) on pohjoisirlantilainen rauhanaktivisti. Hän perusti yhdessä Betty Williamsin kanssa 1976 rauhanliikkeen, joka järjesti laajoja mielenosoituksia ja rauhanmarsseja. Hän sai Williamsin kanssa vuoden 1976 Nobelin rauhanpalkinnon.
Mairead Corrigan elätti itsensä sihteerinä nuoresta iästä alkaen. Hän toimi samalla aktiivisesti kirkon avustustyössä lasten ja nuorten parissa. Hän aloitti julkisen toimintansa jouduttuaan silminnäkijäksi traagisessa onnettomuudessa, jossa hänen sisarensa kolme lasta sai surmansa. Heidän ylitseen ajoi auto, jota kuljettaneen IRA-aktivistin brittisotilaat ampuivat kesken ajomatkan. Tapahtuman silminnäkijä, Betty Williams alkoi kerätä nimikirjoituksia rauhan saamiseksi ja vastaavien järjettömien kuolemantapausten estämiseksi. Williams ja Corrigan perustivat rauhanliikkeen nimeltä Peace People. He saivat Nobelin rauhanpalkinnon vuonna 1976.
Mairead Corrigan-Maguire oli toukokuussa 2010 mukana "Rachel Corrie" -laivalla, joka pyrki Israelin saarron läpi Gazaan. Matka tapahtui muutama päivä sen jälkeen kun Israelin joukot surmasivat "Mavi Marmara" -laivalla yhdeksän aktivistia vastaavalla matkalla.
Arkipäivä

Arkipäivä tarkoittaa vanhemmassa merkityksessä kaikkia muita päiviä paitsi sunnuntaita ja kirkollisia juhlapäiviä, tai uudemmassa merkityksessä päiviä maanantaista perjantaihin, yleisiä juhlapäiviä yleensä lukuun ottamatta. 
Arkipäivät ovat rajoitusten alaisten tabupäivien ulkopuolisia päiviä. Vilkuna (1994) selittää, että viikonpäivistä on aluksi nimetty pyhä eli myöhempi sunnuntai sekä sen aatto eli lauantai, kylpypäivä (esimerkiksi muinaisnorjan "laugardag", pesupäivä, kylpypäivä). Muut olivat tavanomaisia työpäiviä eli arkipäiviä. 
Laissa (esim. "laki säädettyjen määräaikain laskemisesta" ja vuosilomalaki) arkipäivällä tarkoitetaan vanhemman merkityksen mukaista käytäntöä eli lauantait lasketaan arkipäiviksi.
Metyyliklooriformiaatti

Metyyliklooriformiaatti on orgaaninen yhdiste (formiaatti), joka on huoneenlämmössä (20 °C) olomuodoltaan helposti syttyvää väritöntä nestettä, jolla on pistävä haju. Sen kemiallinen kaava on C2H3ClO2 ja rakennekaava CH3OCOCl. Metyyliklooriformiaatista käytetään myös nimiä "metyylikloorikarbonaatti", "kloroformihappometyyliesteri" ja "metoksikarbonyylikloridi".
Metyyliklooriformiaatin moolimassa on 94,50 g/mol, sulamispiste –61 °C, kiehumispiste 71 °C,tiheys 1,22 g/cm3, leimahduspiste 12 °C, itsesyttymislämpötila 504 °C ja CAS-numero 79-22-1. Metyyliklooriformiaatti liukenee veteen huonosti.
Metyyliklooriformiaatti liukenee kuitenkin kloroformiin, bentseeniin, alkoholeihin ja eettereihin.
Metyyliklooriformiaatti hajoaa kuumentuessaan tai palaessaan, jolloin muodostuu myrkyllisiä ja syövyttäviä huuruja sisältäen kloorivetyä (HCl) ja fosgeenia (COCl2). Aine reagoi kiivaasti voimakkaiden hapettimien kanssa. Metyyliklooriformiaatti reagoi myös veden (H2O) kanssa muodostaen vähitellen kloorivetyä. Syntynyt kloorivety eli suolahappo on syövyttävää ja se pystyy syövyttämään myös monia metalleja.
Metyyliklooriformiaatin höyry on ilmaa raskaampaa ja se voi kulkeutua maata pitkin sekä syttyä alhaisen leimahduspisteensä vuoksi myös etäällä.
Valmistus ja käyttö.
Metyyliklooriformiaattia valmistetaan metanolin ja fosgeenin välisellä reaktiolla. Yhdistettä käytetään hyönteismyrkkynä, kyynelkaasuna ja eräiden muiden yhdisteiden, kuten dimetyylidikarbonaatin valmistuksessa.
Ympäristö- ja terveysvaikutukset.
Metyyliklooriformiaatti haihtuu ilmaan jo 20 °C:n lämpötilassa muodostaen nopeasti jopa terveydelle haitallisia pitoisuuksia. Aine syövyttää silmiä, ihoa ja hengitysteitä sekä syövyttää myös nieltynä. Aineelle altistumisesta voi seurata keuhkopöhö ja se aiheuttaa kyynelvuotoa. Aine on myrkyllistä vesieliöille.
Anafora

Anafora on ortodoksisen liturgian eli ehtoollisjumalanpalveluksen pääkohta, jonka aikana Pyhä Ehtoollinen siunataan. Eukaristia, kiitosuhri eli Pyhän Ehtoollisen asettaminen on ortodoksisen kirkon sakramenteista keskeisin ja tärkein. Siksi se kuuluu keskeisenä osana liturgiapalvelukseen. 
Anafora on eukaristian sydän; sen synty on pääsiäisateriassa jonka Jeesus vietti opetuslastensa kanssa; täällä hän ensi kerran asetti ehtoollisen. Apostolien aikana toimitusta kutsuttiin leivän murtamiseksi. Herran lausumat alkuperäiset Ehtoollisen siunaussanat ovat aina olleet keskeinen osa anaforaa, samoin kiitosrukous, leivän murtaminen ja maljan siunaaminen. 
Lisäksi toimitetaan epikleesi eli rukous Pyhän Hengen lähettämisestä läsnä olevan seurakunnan ja esiintuotujen Pyhien lahjojen päälle. Anafora on vuosisatojen läpi ollut liturgian ydin jonka ympärille muut liturgian osat ovat vähitellen kasvaneet. Koko kiitosuhri rakentuu sen ajatuksen ympärille että se toimitetaan kiitoksena Kristukselle hänen suuresta uhristaan maailman elämän edestä. Viini ja leipä – Jumalan omat lahjat ihmiselle – kohotetaan nyt verettömänä uhrina Jumalan eteen. Tämän jälkeen pappi lukee epikleesirukouksen ja siunaa Pyhät lahjat. Tämän rukouksen lopuksi seurakunta kumartaa maahan asti kunnioittaakseen Kristusta joka on läsnä seurakunnan keskellä. 
Seuraavaksi rukoillaan edesmenneiden isien, patriarkkojen, profeettain, saarnaajien ja tunnustajien ja erityisesti Jumalansynnyttäjän puolesta, jolle veisataan oma ylistysveisu. Mutta ei yksin kirkastettujen pyhien vaan koko maailman ja koko ihmiskunnan puolesta jatketaan nyt eukaristista rukousta. Erikseen rukoillaan oman piispan sekä erityistä huolenpitoa tarvitsevien kuten sairaiden puolesta. 
Anafora päättyy papin siunaukseen:
Pacaya

Pacaya on aktiivinen tulivuori Guatemalassa. Se sijaitsee lähellä maan pääkaupunkia Guatemalaa samoin kuin Antiguaa. Vuoren korkeus on noin 2 560 metriä merenpinnasta. 
Pacaya on suosittu matkailukohde, sillä sen huipulle voi vaeltaa. Ylin rinne on laavakiveä ja osin pehmeää hiekkaa. Ylhäältä on näkymä toimivaan kraatterin. Matkatoimistot järjestävät tulivuorelle opastettuja vaelluksia, jotka alkavat 1 800 metrin korkeudesta. Osan matkaa voi ratsastaa hevosella. Vaellus kestää 2–2,5 tuntia.
Hanna Asp

Johanna Wilhelmiina (Hanna) Asp (11. syyskuuta 1868 Messukylä – 23. syyskuuta 1948 Helsinki) oli suomalainen tietokirjailija, suomentaja ja opettaja.
Elämä.
Hanna Asp oli näyttelijänä ja suomentajana tunnetun Hilda Aspin nuorempi sisar ja Minna Canthin ja hänen tytärtensä ystävä. Hän asui Canthien luona vuosina 1882–1895. Osin muistojensa pohjalta Asp kirjoitti teoksen "Minna Canth läheltä nähtynä", joka ilmestyi hänen kuolinvuotenaan 1948.
Asp kirjoitti ylioppilaaksi vuonna 1890 ja valmistui filosofian maisteriksi 1899. Hän työskenteli Salon Suomalaisen Yhteiskoulun rehtorina 1898–1905 ja Helsingin uuden suomalaisen tyttökoulun johtajana sekä ranskan ja saksan kielen opettajana vuodesta 1905 lähtien. Asp laati vuonna 1930 ilmestyneen koulun historiikin "Helsingin suomalainen tyttökoulu 25 vuotta 1905–1930".
Asp suomensi Suomalaiselle teatterille näytelmiä kuten Gabriel Laguksen "Uuden apulaisen", Victorien Sardoun komedian "Voimakkaita naisia" ja Henrik Ibsenin "Villisorsan". Lisäksi painettuina ilmestyivät hänen suomennoksensa Alphonse Daudet’n "Pikku mies" (1917) ja Henry Bordeaux’n "Kuutamosonaatti" (1943).
Chazz Princeton

Chazz Princeton ("Manjōme Jun") on kuvitteellinen hahmo anime- ja mangasarjassa "Yu-Gi-Oh! GX".
Hahmosta.
Chazz Princeton on itsekäs ja ylimielinen pelaaja, joka on Jaden Yukin yksi pääkilpailijoista sarjan aikana. Chazz on akatemian yksi parhaimmista pelaajista, minkä hän itsekin tietää. Chazz kuuluu Obeliskin Sinisiin, jossa on koulun parhaimmat opiskelijat. Hän oli myös hetken aikaa oman eliittijoukkueensa johtaja, ennen kuin hän hävisi Jadenille. Chazzillä on kaksi isoveljeä Slade ja Jagger, joiden pyrkimyksenä on hallita koko maailmaa siten, että kukin heistä hallitsee yhtä seuraavista asioista: politiikka, talous ja Otteluhirviöt (). Slade on politiikan huipulla ja Jagger talouden huipulla, mutta suunnitelman toteutumiseksi he haluavat Chazzista huippuottelijan.
Ensimmäisenä vuotena tohtori Vellian Crowler suosii Chazziä, sillä hänen tavoin he inhoavat Jadenia. Tämän takia Crowler pyrkii antamaan Chazzille parhaimpia kortteja ja järjestelemään otteluita näiden kahden välille. Chazz lähti pois akatemiasta, koska hän hävisi seuraavan ottelun Bastion Misawaa vastaan, eikä saanut minkäänlaista kunnioitusta. Sattumalta hän päätyy pohjoisen akatemian koululle, jossa hänen koko korttipakkansa laitetaan uusiksi. Hän myös oppii lisää tekniikoita. Pääsy pohjoisen akatemian sisälle ei ole helppoa, sillä hänen pitää kerätä 40 korttia jäisiltä vuorilta. Päästyään sisälle Chazzin on määrä voittaa 50 vastustajaa ennen kuin hän pääsisi ottelemaan akatemian parasta pelaajaa vastaan. Chazz onnistuu tehtävässään ja saa kaiken yllätykseksi sen, mitä oli hakenutkin: uusintaottelun Jadenia vastaan. Huolimatta siitä, että Chazz on kehittynyt valtavasti, hän ei kykene päihittämään Jadenia. Hän palaa takaisin Otteluakatemiaan, mutta joutuu koulun huonimpiin opiskelijoihin, Sliferin Punaisiin, joihin Jadenkin kuuluu. Chazzistä ei koskaan tule Jadenin ystävää, mutta hänen vihansa tätä kohtaan kuitenkin heikkenee sarjan aikana. Chazz myös rakastuu sarjan aikana Alexis Rhodesiin.
Chazz käytti aluksi "Chthonian"- ja "Infernal"-teemaisia kortteja ja sai tohtori Crowlerilta harvinaiset "VWXYZ"-kortit. Ensimmäisen tuotantokauden puolessa välissä hän luopuu alkuperäisistä korteistaan ja sai Pohjoisakatemiasta tilalle "Armed Dragon" -korttisarjan ja sen lisäksi "Ojama"-teemaiset kortit, joiden hyökkäyspisteet ovat aina 0 mutta puolustus saattaa olla korkeampi.
Pekka Brofeldt

Petter (Pietari, Pekka) Fredrik Brofeldt, myöh. Pekka Aho (19. tammikuuta 1864 Lapinlahti – 1. huhtikuuta 1945 Raahe) oli suomalainen journalisti ja poliittinen aktivisti. Hän vastusti jyrkästi venäläistämispolitiikkaa ja osallistui sortovuosina ympäri maata pidettyihin salaisiin kokouksiin puhujana ja päätösten sanelijana. Hänet karkotettiin maasta, ja vuosina 1903–1905 hän oleili Ruotsissa. Siellä hän koki hengellisen herätyksen, ja palattuaan hän alkoi toimia herätyssaarnaajana.
Brofeldtin veljiä olivat Juhani ja Kaarlo Aho. He olivat papin poikia Pohjois-Savosta. He olivat kaikki kirjallisia lahjakkuuksia, joiden nimi yhdistetään muun muassa sellaisiin lehtiin kuin Uusi Suometar, Keski-Suomi, Savo, Uusi Kuvalehti, Päivälehti ja Helsingin Sanomat.
Pekka Brofeldtin vanhemmat olivat Iisalmen kirkkoherra, rovasti Henrik Gustaf Teodor Brofeldt (1837–1914) ja Karolina Fredrika Emilia Snellman (k.1899). Hän pääsi ylioppilaaksi Kuopion lyseosta 1882 ja opiskeli Helsingin yliopistossa oikeustiedettä. 
Brofeldt tuli 1886 Jyväskylään veljensä, kirjailija Juhani Ahon kanssa "Keski-Suomi"-lehden toimittajaksi. Hän oli Kuopiossa Savo-lehden aputoimittajana 1887–1890 ja päätoimittajana 1890–1903. Venäläiset viranomaiset lakkauttivat Savo-lehden vuonna 1903 ja Brofeldt siirtyi toimittamaan Uusi Savo-nimistä lehteä. Tämä lehti ilmestyi aluksi kuusipäiväisenä, mutta viranomaisten toimesta se supistettiin pian kolmipäiväiseksi. Lehden ilmestyminen päättyi toukokuussa 1903, jolloin Pekka Brofeldt yhdessä muiden passiivisen vastarinnan johtomiesten kanssa karkotettiin maasta.
Suomeen palattuaan Brofeldt oli Suomen Lähetysseuran ja sitten "Kotimaa"-lehden palveluksessa. Hän oli Kotimaan päätoimittajana 1906–1910 ja sen jälkeen helluntailiikettä lähellä olleen "Toivon Tähti"-lehden julkaisijana ja toimittajana Mikkelissä 1911–1932. Brofeldt harjoitti lisäksi kustannustoimintaa ja julkaisi muun muassa teokset "Raamatun aikakaudet" ja "Menneitä muistoja Nuoren Suomen nousuajalta". Hän toimi myös matkasaarnaajana Karjalassa. 
Pekka Brofeldt oli naimisissa 1890–1917 Edla Vilhelmina Bergrothin (k. 1917) kanssa ja vuodesta 1918 Jenny Sofia Bergelinin kanssa.
Teokset.
Nimellä "Pekka Aho":
Nimellä "Pekka Brofeldt":
Nimellä "Pietari Brofeldt":
Chess

Chess on musikaali, jonka sanoitti Tim Rice ja sävelsivät Benny Andersson ja Björn Ulvaeus. Musikaalin juoni käsittelee kolmiodraamaa, jossa osallisina ovat yhdysvaltalainen ja venäläinen šakinpelaaja sekä nainen, joka rakastuu toiseen pelaajista.
Taustaa.
Tarinan puitteina on kylmän sodan aikainen Yhdysvaltain ja Neuvostoliiton taistelu kansainvälisistä šakkimestaruuksista, joita maat havittelivat propagandatarkoituksiin. Vaikka musikaalin henkilöhahmoja ei luotu esittämään ketään tiettyä, "amerikkalaisen" hahmo perustui löyhästi šakin suurmestarin Bobby Fischeriin, kun taas tarina saattoi saada vaikutteita venäläisten suurmestarien Viktor Kortšnoin ja Anatoli Karpovin elämästä.
"Jesus Christ Superstarin" ja "Evitan" tavoin "Chessistä" julkaistiin aluksi konseptialbumi (1984). Levy menestyi hyvin. Musikaalin teatteriesitys alkoi Lontoon West End -teatterissa 1986 ja jatkui kolme vuotta. Yhdysvaltain markkinoille vahvasti sovitettuna musikaali nähtiin Broadwayllä 1988; siellä näytöksiä kesti vain pari kuukautta. "Chessiä" on sittemmin herätelty lukuisina uusittuina tuotantoina, jotka usein lainaavat elementtejä sekä Lontoon että Broadwayn näytöksistä, mutta West Endissä tai Broadwayllä musikaalia ei ensiesitysten jälkeen ole nähty.
"Chessin" Suomen ensi-ilta oli syyskuussa 2018 Helsingin Svenska Teaternissa. Pääroolissa nähtiin Maria Ylipää.
"Chessin" saavutuksia.
Konseptialbumista tuli top 10 -hitti Britanniassa, Länsi-Saksassa ja Etelä-Afrikassa. Se sijoittui 47:nneksi Billboard 200 -listalla, sijalle 39 Ranskassa, sijalle 35 Australiassa ja pysytteli seitsemän viikkoa listaykkösenä Ruotsissa. Albumi voitti lisäksi paljon arvostettuja palkintoja: Goldene Europan Saksassa, Edison Awardin Alankomaissa ja Rockbjörnenin Ruotsissa.
Konseptialbumin kappale "One Night in Bangkok", jonka esittivät Murray Head ja Anders Glenmark, saavutti kolmannen sijan "Billboardin" Hot 100 -listalla. Elaine Paigen ja Barbara Dicksonin duettona esittämä "I Know Him So Well" piti Britannian singlelistan ykkössijaa hallussaan neljä viikkoa, ja voitti parhaan A-puolisinglen Ivor Novello -palkinnon. Laulusta tekivät sittemmin coverkappaleen Whitney Houston äitinsä Cissyn kanssa ("Whitney"-albumille) sekä Barbra Streisand. Streisand äänitti kappaleen alkujaan "The Broadway Albumille" (1985), mutta tilanpuutteen vuoksi se jätettiin pois ja julkaistiin vasta 1992 levyllä "Highlights from Just for the Record".
"Chess" sijoittui seitsemänneksi BBC Radio 2:n kuuntelijaäänestyksessä suosituimmasta musikaalista vuonna 2005.
Vesaisenlinna

Vesaisenlinna on Oulussa, Ylikiimingin taajaman Makasiinikankaalla sijaitseva, nykyisin urheiluseura Ylikiimingin Nuijamiesten hallinnassa oleva entinen suojeluskuntatalo. Rakennus sijaitsee osoitteessa Vesaisenlinnantie 6.
Puinen rakennus on valmistunut vuonna 1928, ja Nuijamiesten omistukseen se siirtyi vuonna 1972, jolloin paikallinen maamiesseura luovutti rakennuksen urheiluseuralle. Nuijamiehet jatkoi Vesaisenlinnan tanssi-iltojen järjestämistä talvikaudella lauantaisin aina 1980-luvulle saakka, jolloin perinteisen paritanssit saivat antaa tilaa nuorison discoilloille. Nuorten iltojen suosio hiipui 1990-luvun lopulle tultaessa, ja nykyisin seura järjestää enää kesälauantaitansseja Kiiminkijoen partaalla sijaitsevalla Nuijamiesten lavalla. Vesaisenlinnalla järjestetään pääasiassa seuran omia tilaisuuksia sekä bingotapahtumia.
Ylikiimingissä vuosittain järjestettävän Tervastiimaviikon markkina- ja perinnepäivänä 6. heinäkuuta 2006 paljastettiin Vesaisenlinnalla Suojeluskunta- ja Lotta Svärd -järjestöjen muistolaatat.
Ylikiimingin kunnanvaltuusto piti viimeisen kokouksensa juhlavaltuuston Vesaisenlinnassa 4. joulukuuta 2008.
Emilie Bergbom

Emilie Sofia Bergbom (7. helmikuuta 1834 Vaasa – 28. syyskuuta 1905 Helsinki) oli suomalainen kulttuurihenkilö. Hän toimi veljensä Kaarlo Bergbomin kanssa Suomalaisen Teatterin (nykyinen Kansallisteatteri) johtajana ja vastasi sen toimintaan liittyvistä käytännön asioista.
Emilie Bergbomin isä oli senaattori Johan Erik Bergbom ja äiti Fredrika Juliana Roschier. Hänen veljensä Ossian Wuorenheimo toimi myöhemmin senaattorina. Perhe muutti Vaasasta Viipuriin vuonna 1839 ja Emilie Bergbom aloitti opinnot Viipurin saksankielisesä tyttökoulussa. Viipurista perhe muutti Helsinkiin, jossa Bergbom jatkoi opintojaan Helsingin ruotsalaisessa tyttökoulussa. Hän opiskeli myöhemmin edelleen yksityisopettajien johdolla ja puhui hyvin ranskaa ja englantia. Lisäksi Bergbom opiskeli myös suomen kieltä.
Bergbom oli suomalaisuusaatteen innokas kannattaja, vaikka hän kirjoittikin kirjeensä ruotsiksi ja aikalaisten mukaan puhui suomea huonosti. Hän oli kirjailija Minna Canthin läheinen ystävä ja kävi tämän kanssa vilkasta kirjeenvaihtoa.
Teatterityön ohella Bergbom työskenteli vuosina 1869–1900 Suomen Hypoteekkiyhdistyksen kirjanpitäjänä ollen tehtävässä ensimmäisiä julkisessa laitoksessa toimineita naisia.
Motion City Soundtrack

Motion City Soundtrack on yhdysvaltalainen pop-punkyhtye Minneapolisisista, Minnesotasta. Yhtye on julkaissut kaksi pitkäsoittoa Epitaph Recordsin kautta. Kolmas pitkäsoitto "Even If It Kills Me" julkaistiin 18. syyskuuta 2007.
Historia.
Motion City Soundtrack perustettiin vuonna 1997. He julkaisivat jonkin verran EP:tä ja saivat siitä seuraajia, ennen kuin levyttivät ensisoittonsa I Am The Movie.
I Am The Movie.
I Am The Movie julkaistiin itsenäisesti kaksi kertaa vuonna 2002, ja se herätti nopeasti kiinnostusta Epitaph Recordsilta. Levy julkaistiin maailmanlaajuisesti vuonna 2003. Levyn suosion myötä yhtye oli keikoilla melkein koko 2003. Albumin ensimmäinen single oli "The Future Freaks Me Out", josta kuvattiin myös video, joka auttoi melkein tuntematonta bändiä enemmän kohti julkisuutta. Bändille kappaleen suosio oli ihmeellinen, koska se ei melkein edes päässyt levylle. Toinen single albumilta oli "My Favorite Accident" oli samantyylinen laulu, mutta video oli paljon dramaattisempi.
Commit This To Memory.
2004 yhtye lähti kiertueelle Japaniin ja Eurooppaan pop-punkyhtye Blink-182:n kanssa. Kiertueen aikana Blinkin ex-basisti Mark Hoppus mainitsi heille alkavansa tuottama musiikkia. Lause oli sanottu enemmän tai vähemmän vitsinä, mutta kiertueen viimeisenä päivänä Motionin kitaristi Joshua Cain tuli kysymään Hoppukselta, olisiko tämä kiinnostunut tuottamaan heidän seuraavan albuminsa. Hoppus suostui heti.
Yhtyeen toinen albumi nauhoitettiin Kaliforniassa syksyllä 2004. Hoppus ja bändi tulivat hyvin toimeen keskenään, ja albumi yllätti heidät. Bändi tunsi suurta vapautta, kun saivat laajentaa musiikkinsa tyyliä.
Levyn nimi, Commit This To Memory, päätettiin jo alkuvaiheilla levytystä. Se otettiin kappaleesta "Hangman", jossa myös Mark Hoppus laulaa. Uusi albumi saatiin valmiiksi alkuvuodesta 2005. Albumi vuosi nettiin ladattavaksi paljon aikaisemmin.
Bändi osallistui myös ensimmäiseen Epitaph Tour -kiertueeseen, joka pidettiin helmi- ja maaliskuussa. Albumin ensimmäinen single "Everything Is Alright", jossa lauloi myös Fall Out Boyn laulaja-kitaristi Patrick Stump, sai paljon radiosoittoa ja on päässyt monille kokoelmalevyille. Toinen single oli "Hold Me Down", joka oli talviteemainen laulu. Se ei saanut yhtä suurta suosiota kuin edeltäjänsä. Levyn kolmas single oli "L.G FUAD". Kaikista singleistä kuvattiin myös videot.
Even If It Kills Me.
Yhtyeen kolmas studioalbumi "Even If It Kills Me" julkaistiin 18. syyskuuta 2007. Yhtye teki viimeiset nauhoitukset ja miksaukset keväällä 2007 New Yorkissa.
Osan levystä on osa-tuottanut Adam Schlesinger (Fountains Of Wayne) ja Eli Janney (Girls Against Boys) ja osan tuottanut Ric Ocasek (The Cars). Laulajoita levyllä vierailee mm. Max Bemis (Say Anything), Rachel Minton (Zolof the Rock and Roll Destroyer) ja Shawn Harris (The Matches).
Takamaa (Ylöjärvi)

Takamaa on Ylöjärven kaupunginosa ja taajama. Vuoden 2019 lopussa taajamassa asui 512 asukasta. Takamaan tunnetuimpia asukkaita ovat Pantse ja Martti Syrjä. Kaupunginosassa on aktiivinen kyläyhdistys, koulu ja uimarantoja. Takamaalla ei ole kauppoja, ja Takamaan asutus on omakotitalopainotteista. Takamaalla on myös vesistöjä, kuten Hirvijärvi. Takamaalla sijaitsee Puolustusvoimien tutkimuslaitos ja alueella on toiminut ennen Ylöjärven kaivos.
Takamaan koulu.
Takamaan koulussa on noin 190 oppilasta, ja sen rehtorina toimii Timo Juvakka. Koulussa toimivat luokat 1–6. Takamaan koulun yhteydessä sijaitsee myös Takamaan päiväkoti.
Kapteeni (urheilu)

Kapteeni on joukkueurheilussa yhdelle joukkueen jäsenistä annettava tehtävä. Se voi olla pelkästään kunnianosoitus, mutta usein kapteeni toimii myös joukkueen henkisenä ja pelillisenä johtajana sekä joissakin lajeissa puheyhteytenä joukkueensa ja ottelun erotuomarin välillä. Erotuomari voi ilmoittaa joukkueen yleiseen käyttäytymiseen liittyvät havaintonsa joukkueen kapteenille. Kapteenilla ei ole kuitenkaan sääntöihin perustuvia oikeuksia valittaa erotuomarin ratkaisuista.
Jalkapallossa ja salibandyssä kapteeni voidaan tunnistaa hänen vasemmassa käsivarressaan kantamastaan nauhasta. Jääkiekossa kapteenilla on rintamuksessaan vasemmalla C-kirjain, joka tulee englannin kielen sanasta "captain". Joukkueella on usein myös yksi tai useampi varakapteeni, joka ottaa tehtävän hoitaakseen varsinaisen kapteenin ollessa estynyt. Jääkiekossa varakapteenilla on rintamuksessaan vasemmalla A-kirjain, joka tulee englannin kielen sanoista "alternate captain". Joskus varakapteenista käytetään myös virallisesta poikkeavaa englanninkielistä nimitystä "assistant captain". Jääkiekossa maalivahti ei voi toimia joukkueen kapteenina tai varakapteenina, mutta jalkapallossa ja salibandyssä voi.
Jääkiekossa ja salibandyssa kapteeni on joukkueen ainoa pelaaja, jolla on oikeus keskustella sääntötulkinnoista erotuomarin kanssa.
Kapteeniksi nimitetään usein joku joukkueen vanhimmista, kokeneimmista tai parhaista pelaajista.
Alpha Oumar Konaré

Alpha Oumar Konaré (s. 2. helmikuuta 1946) on malilainen valtiomies. Hän oli Malin ensimmäinen vapailla vaaleilla valittu presidentti 1992–2002. Vuosina 2003-2008 hän oli Afrikan unionin komission puhemies.
Elämäkerta.
Konaré syntyi Kayesissa opettajan neljänneksi pojaksi. Hän opiskeli historiaa École Normale Supérieuressa Bamakossa 1965–1969 ja Varsovan yliopistossa 1971–1975. Hän työskenteli opettajana ja tutkijana ja 1981–1992 UNESCOn ja UNDP:n konsulttina.
Konaré valittiin 1967 presidentti Modibo Keïtan US-RDA-puolueen pääsihteeriksi. Kenraali Moussa Traorén vallankaappauksen jälkeen hän toimi maanalaisessa marxisti-leninistisessä Parti malien du travail'ssa. Vuonna 1978 hän kuitenkin otti vastaan aseman Traorén hallituksessa nuoriso-, urheilu-, taide- ja kulttuuriministerinä. Hän kuitenkin erosi jo 1980. Myöhemmin hän perusti Jamana-kulttuurilehden ja Les échos -sanomalehden sekä 1991 Radio Bamakanin.
Vuonna 1990 Konaré oli perustamassa Traorén-vastaista koalitiota Alliance pour la démocratie au Mali (ADEMA). Kun 1991 Traoré syöstiin vallasta 1991, ADEMA:sta tuli poliittinen puolue ja Konarésta sen edustaja kansalliskokouksessa. Konaré valittiin presidentiksi, hän sai toisella kierroksella 69 %:llä äänistä US-RDA:n Tiéoulé Mamadou Konatéa vastaan.
Maaliskuussa 1997 Konaré hajotti parlamentin, joka johti uusin vaaleihin huhtikuussa, joita sävyttivät vakavat organisointiongelmat. Perustuslaillinen oikeus mitätöi vaalituloksen. Oppositio boikotoi toukokuun presidentinvaaleja, joten Konaré valittiin uudelleen suurella enemmistöllä. Oppositio boikotoi myös heinäkuun parlamenttivaaleja, joten Alliance pour la démocratie au Mali (ADEMA) voitti suuren vaalivoiton ja muodosti hallituksen syyskuussa.
Konaré vastusti kuolemanrangaistusta ja muutti Traorén ja hänen vaimonsa rangaistukset elinkautiseksi vankeudeksi. Hän järjesti myös monumentin ensimmäiselle presidentille Modibo Keïtalle. Hänet muistetaan myös Jalkapallon Afrikan-mestaruuskilpailuiden järjestämisestä Maliin 2002.
Perustuslainmukaisten kahden kauden jälkeen Konaré jätti presidentinviran. Hänet valittiin 10. heinäkuuta 2003 Afrikan unionin komission puheenjohtajaksi. Vuonna 2007 hän ilmoitti ettei hae jatkokaudelle.
Syyskuussa 2021 Alpha Oumar Konaré joutui kiireellisesti sairaalaan Marokossa Cheikh Zaidin sairaalassa Rabatissa.
Carl Grimberg

Carl Grimberg () oli ruotsalainen historioitsija ja opettaja, koulutukseltaan filosofian tohtori. 
Tuotanto.
Grimberg kirjoitti kymmenosaisen maailmanhistorian, jonka toiset viimeistelivät. Tämä 12 tai 24 osana ja useina painoksina ilmestynyt "Världshistoria", Suomessa "Kansojen historia", on alansa suurimpia myyntimenestyksiä. Sen ensimmäinen osa ilmestyi vuonna 1926. Teossarjaa on myyty ainakin , Suomessakin yli .
Grimberg ei saanut "Kansojen historia" -hanketta valmiiksi ennen kuolemaansa. Puuttuneet osat saattoi painokuntoon Grimbergin muistiinpanojen pohjalta hänen avustajansa ja työtoverinsa filosofian tohtori Ragnar Svanström.
Grimberg oli julkaissut vuodesta 1913 laajan Ruotsin historian "Svenska folkets underbara öden".
Perhe.
Carl Grimberg oli naimisissa Eva Sparren kanssa.
Mummonkaatajat

Mummonkaatajat ("National Lampoon's Gold Diggers") on vuonna 2004 valmistunut yhdysvaltalainen komediaelokuva. Elokuvan ohjasi Gary Preisler ja pääosassa näyttelivät Will Friedle ja Chris Owen.
Elokuva tuotti Yhdysvalloissa 403 000 dollaria.
William Quan Judge

William Quan Judge (13. huhtikuuta 1851 – 21. maaliskuuta 1896) oli mystikko, esoteerikko ja okkultisti, sekä yksi Teosofisen Seuran perustajista. Hän syntyi Dublinissa Irlannissa. Judgen ollessa 13-vuotias perhe muutti Yhdysvaltoihin. Hän sai kansalaisuuden 21-vuotiaana ja valmistui lakimieheksi.
Judge oli yksi niistä seitsemästätoista, jotka kokosivat alkuperäisen Teosofisen Seuran. H.P. Blavatskyn ja Henry Steel Olcottin tavoin hän pysyi järjestössä, kun muut jättivät sen. Kun Olcott ja Blavatsky siirtyivät Intiaan, Judge jäi Yhdysvaltoihin, jossa hän piti seuran toimintaa käynnissä samalla kun työskenteli asianajajana. 
Judge kirjoitti teosofisia artikkeleita useisiin teosofisiin lehtiin sekä johdantonumeron "The Ocean of Theosophy" -lehteen 1893. Hänestä tuli Teosofisen Seuran Amerikan osaston pääsihteeri 1884, Abner Doubledayn toimiessa pääjohtajana. 
Blavatskyn kuoleman jälkeen 1891 Judge sekaantui Olcottin ja Annie Besantin kiistelyyn, joka koski niin sanottuja "Mahatmakirjeitä". Tämän seurauksena hän lopetti yhteistyönsä Olcottin ja Besantin kanssa 1895 ja otti enemmistön seuran Amerikan osastosta itselleen. Hän ehti johtaa uutta organisaatiotaan vuoden ennen kuolemaansa, jonka jälkeen johto siirtyi Katherine Tingleylle. 
Olcottin ja Besantin johtama osasto tunnetaan nykyisin nimellä Theosophical Society - Adyar ja Judgen johtama nimellä Theosophical Society mutta usein tarkennuksella "International headquarters, Pasadena, California."
Pasadenan osastosta irtosi vuonna 1898 Temple of the People ja vuonna 1909 United Lodge of Theosophists tai ULT.
Hannu Rönkkönen

Hannu Ensio Rönkkönen (1. kesäkuuta 1950 Rantasalmi – 15. joulukuuta 2016 Pukkila) oli suomalainen ekspressionistinen taidemaalari, kuvanveistäjä, kuvataiteilija ja taidegraafikko.
Tausta.
Rönkkönen syntyi pienviljelijäperheeseen vanhempinaan Matti Rönkkönen ja Alma Elviira Rönkkönen o.s. Kinnunen. Rönkkösen perhe muutti Pukkilaan Hannun ollessa nelivuotias. Pukkilassa käytyjen koulujen jälkeen Rönkkönen opiskeli Savonlinnan taidelukiossa. 
Rönkkönen on omien sanojensa mukaan matkustellut runsaasti ja tämän mahdollistaakseen elättänyt itseään monenlaisilla töillä taulumyynnin ohella. Hän on kertonut työskennelleensä muun muassa viinurina, siivoojana, sairaalatyöntekijänä sekä kommunistisen työväenlehti Tiedonantajan toimittajana. Hän on opiskellut myös eläinten konservointia. Aatteelliselta taustaltaan Rönkkönen pitää itseään kommunistina ja hän on kuvannut 1970-luvun taistolaista aikakauttaan muun muassa dokumenttielokuvassa "Lenin-setä asuu Venäjällä" (1987). Rönkkösen elämää monivivahteisuudessaan on kuvattu jopa vuoristoratamaiseksi.
Ura ja teoksia.
Hannu Rönkkösen debyytti taiteilijana oli vuonna 1980 Nuorten näyttelyssä Helsingin Taidehallissa. Hänet tunnetaan ekspressionistisista ja usein suurikokoisista teoksistaan. Monet teokset kuvaavat hevosia, kuten "Poika ja hevonen" (1983) ja Pukkilan Savijoen kylässä sijainnut, vuonna 1995 paljastettu yli 70 m²:n suuruinen, kahta kyntöhevosta kuvannut latomaalaus "Kyntäjä".. "Kyntäjän" lato on sittemmin purettu. Rönkkösen teoksia kuuluu muun muassa Oulun taidemuseon (mm. Pentti Saarikosken muotokuva) ja Helsingin kaupungin taidemuseon (mm. Pentti Linkolan muotokuva) kokoelmiin.
Teos "Isä" (1987) kuvaa taiteilijan isää, Matti Rönkköstä, vähän ennen tämän kuolemaa. Yhteiskuntakriittistä "Casimirin teurastamo" -teosta on kuvattu jopa legendaariseksi. Rönkkösen muita teoksia ovat muun muassa "Omenapuu" (1987), "Botswana" (1989), "Muisto Afrikasta" (1995), "Pellonpää" (1996), "Dostojevski" (1996), "Manner" (1997), "Beckett (1998)", "Saarikoski ja Minotaurus" (1997) ja "Kafka" (2000). Eräs Rönkkösen viimeisistä teoksista, "Yrjö" (2002), kuvaa taiteilijan ystävää, pukkilalaista pitäjäneuvos Yrjö Siltalaa.
Uran loppuvaiheet.
Rönkkönen loukkasi päänsä vakavasti vuonna 2004 pudottuaan tikapuilta pää edellä maahan. Tapahtuman jälkeen hän ei ole maalannut. Hänet oli ehditty vammojensa vuoksi loppusijoittaa vanhainkotiin, mutta hän toipui huomattavasti ja jopa avioitui tapahtuman jälkeen. Rönkkösen taiteilijauraa kokonaisuutena yhteenvetänyt, enimmäkseen yksityiskokoelmista koottu, Pukkilan kunnan hänen kunniakseen järjestämä näyttely "Retrospektiivi" oli esillä Galleria Kohisevassa, Pukkilassa kesällä 2012.
Hannu Rönkkönen kuoli tulipalossa kotonaan Pukkilassa joulukuussa 2016.
Leikkaus (matematiikka)

Leikkaus on joukko-opin käsite. Joukkojen "A" ja "B" leikkaus sisältää kaikki ne alkiot, jotka kuuluvat sekä joukkoon "A" että joukkoon "B". Joukkojen "A" ja "B" leikkausta merkitään "A" ∩ "B".
Muodollisesti joukkojen "A" ja "B" leikkaus määritellään seuraavasti:
formula_1
Santtu

Santtu on suomalainen miehen etunimi. Nimi on muunnos Santerista, joka taas on Aleksanteri-nimen lyhentymä.
Digi- ja väestötietoviraston tietojen mukaan nimi Santtu on syyskuuhun 2025 mennessä annettu noin 2 980 henkilölle. Nimi alkoi yleistyä vasta 1960-luvulta lähtien, ja yleisin se on 1980- ja 1990-luvuilla syntyneillä.
Cheraw

Cheraw on intialainen kansantanssi Mizoramin osavaltiosta. Tanssin uskotaan olevan Mizojen kauan sitten tuomaa ulkomaista perua oleva tanssi, sillä samanlaisia tansseja tanssitaan myös Kaukoidässä ja Filippiineillä. 
Tanssi vaatii hyvää rytmiikkaa ja taituruutta. Neljä henkilöä tekee rytmejä pitkillä bambutikuilla ja pääesiintyjät tanssivat perinnepuvuissaan monimutkaisia rytmisiä liikkeitä keppien tahtiin. Tanssia tanssitaan kaikissa Mizoramin juhlallisuuksissa ja festivaaleissa.
Vinous

Vinous on todennäköisyyslaskennassa jakauman muotoa kuvaava tilastotieteellinen käsite. Otoksesta laskettavaa otosvinouskerrointa merkitään formula_1. Se määritellään kaavalla
 formula_2
missä formula_3 on otoskoko, formula_4 on otoskeskiarvo, formula_5 on kolmas keskusmomentti ja formula_6 on otosvarianssi.
Jakauman sanotaan olevan vino, jos suuri osa havainnoista on keskiarvoa suurempia tai pienempiä. Jos suuri osa havainnoista on keskiarvoa pienempiä, niin jakauma on oikealle vino ja jos suuri osa havainnoista on keskiarvoa suurempia, niin jakauma on vasemmalle vino. Jos vinouskerroin formula_7, niin jakauma oikealle vino. Jos taas formula_8, niin jakauma on vasemmalle vino. Oikealle vinon jakauman oikea "häntä" on vasenta "häntää" pidempi ja vastaavasti vasemmalle vinon jakauman vasen "häntä" on oikeaa "häntää" pidempi.
Jakauman mahdollinen vinous on tärkeä huomioida, sillä monet tilastolliset testit perustuvat olettamukseen jakauman symmetrisyydestä. Vino jakauma ei ole symmetrinen.
Variaatiokerroin

Variaatiokerroin on hajonnan tunnusluku, joka ei ole mittayksikköön sidottu. Variaatiokertoimen avulla voi vertailla kahden eri mitta-asteikolla mitatun jakauman hajontoja. Kahden eri jakauman varianssit ja keskihajonnat eivät ole vertailukelpoisia keskenään, jos kyseessä on eri mitta-asteikot. Variaatiokerroin ilmoitetaan yleensä prosentteina.
Variaatiokerroin on määritelty keskihajonnan ja keskiarvon osamääränä:
formula_1
Huipukkuus

Huipukkuus on jakauman muotoa kuvaava tilastotieteellinen käsite. Huipukkuuskerroin formula_1 (joskus myös formula_2) kuvaa jakauman huipun terävyyttä. Jos formula_3, niin jakauma on terävähuippuinen eli huipukas. Jos taas formula_4, niin jakauma on litteähuippuinen eli huiputon. Huipukkuus on vaikeampi nähdä jakauman kuvaajasta kuin vinous.
Otoshuipukkuuskerroin lasketaan kaavalla
formula_5
missä formula_6 on otoskoko, formula_7 neljäs keskusmomentti, formula_8 on toinen keskusmomentti (eli otosvarianssi), formula_9 on otoksen formula_10:s arvo ja formula_11 on otoskeskiarvo.
Tomislav Nikolić

Tomislav Nikolić (, s. 15. helmikuuta 1952 Kragujevac, Jugoslavian SLT) on serbialainen oikeistopoliitikko ja Serbian presidentti vuosina 2012–2017. Hän on ollut Serbian edistyspuolueen (SNS) johtaja ja entinen Serbian radikaalipuolueen varajohtaja, sekä sen johtaja puoluejohtaja Vojislav Šešeljin ollessa oikeudessa Entisen Jugoslavian kansainvälisessä rikostuomioistuimessa syytettynä sotarikoksista. Nikolić oli 8.–13. toukokuuta 2007 Serbian parlamentin puhemies.
Nikolić oli presidenttiehdokkaana vuoden 2004 vaaleissa ja sai ensimmäisellä kierroksella eniten ääniä, 30,1 %, mutta hävisi toisella kierroksella Boris Tadićille saatuaan 45,4 % äänistä.
Nikolić valittiin parlamentin puhemieheksi 8. toukokuuta 2007 15-tuntisessa istunnossa Serbian demokraattisen puolueen tuella Demokraattisen puolueen Milena Miloševićia vastaan. 9. päivä hän tapasi Venäjän suurlähettilään ja ehdotti parlamentissa Serbian liittymistä Venäjän–Valko-Venäjän supervaltion osaksi vastustamaan Amerikan ja Euroopan unionin hegemoniaa. Hän ehdotti myös maan julistamista hätätilaan Kosovon epävakaan tilanteen vuoksi.
Nikolić joutui eroamaan SDD:n vedettyä häneltä tukensa. Eropuheessaan Nikolić varoitti ettei Radikaalipuolue "istu ja odota", jos hallitus rauhanomaisesti hyväksyy Kosovon itsenäistymisen.
Nikolić erosi 6. syyskuuta 2008 puolueen johdosta.
Hän sanoi muodostavansa uuden maltillisen euromyönteisen puolueen. 15. syyskuuta hänet ja 17 muuta jäsentä erotettiin radikaalipuolueesta.
Myös erotettu puolueen pääsihteeri Aleksandar Vučić ilmoitti jättävänsä politiikan.
Serbian edistyspuolueen (SNS) ensimmäinen kokous pidettiin 24. huhtikuuta 2010, jolloin Nikolić ja Vučić valittiin sen puheenjohtajaksi ja varapuheenjohtajaksi.
Vuoden 2012 presidentinvaaleissa Nikolić voitti kolmannelle kaudelle pyrkineen Tadićin. Tadić oli etukäteen julistanut presidentinvaalin olevan "kansanäänestys EU-jäsenyydestä." Myös Nikolić kannattaa nykyisin maan EU-jäsenyyttä, mutta suhtautuu siihen kriittisemmin.
Mahatma

Mahatma on sanskritinkielinen sana joka tarkoittaa "suuri sielu" ("mahā" (suuri) + "ātman" (sielu)). Sana vastaa kristillistä termiä pyhimys. Nimitystä voidaan käyttää huomattavista henkilöistä kuten Mahatma Gandhi tai Jyotirao Phule. Termillä voidaan tarkoittaa myös adeptia tai mestaria.
Termi tuli laajempaan käyttöön 1800-luvun loppupuolella H.P. Blavatskyn kirjoitusten myötä. Teosofian mukaan Mahatmat ovat korkealle kehittyneitä henkilöitä, jotka Valkoisen Veljeskunnan muodossa huolehtivat sivilisaatioiden henkisestä kehityksestä.
Fanny Crosby

Fanny Jane Crosby (Frances Jane Crosby) (24. maaliskuuta 1820 Brew­ster, Putnamin piirikunta, New York – 12. helmikuuta 1915 Bridgeport, Connecticut) oli protestanttisista virsistään tunnetuksi tullut yhdysvaltalainen laulunkirjoittaja ja runoilija. 
Crosby sokeutui varhaislapsuudessaan. Hän meni vuonna 1858 naimisiin Alexander Van Alstynen kanssa ja sai tyttären, Frances, joka ei elänyt aikuisiälle. Crosby oli newyorkilaisen sokeainkoulun opettaja. Hän kirjoitti runoutta lapsesta saakka ja hänen ensimmäinen julkaistu kokoelmansa oli "A Blind Girl and Other Poems" (1844). Sitä seurasivat "Monterey and Other Poems" (1853) ja "A Wreath of Columbia's Flowers" (1858). 
Crosby kirjoitti ensimmäisen virtensä säveltäjä William B. Bradburylle vuonna 1863. Hänen tiedetään kirjoittaneen noin 8000 laulua. Kaikkiaan hän sai julkaistuksi elämänsä aikana tuhansia virsiä ja käytti lukuisia, jopa yli 200 pseudonyymiä.
Monet Fanny Crosbyn laulut levisivät kuulujen saarnaajien kuten Dwight Moodyn kokouksissa ja laulavien evankelistojen Philip Paul Blissin ja Ira Sankeyn välityksellä. Useita Crosbyn lauluja julkaistiin Sankeyn julkaisemassa laulukirjassa "Sacred songs and solos". Crosbyn laulut ovat edelleen suositumpia kuin monen muun gospel-runoilijan laulut ja ne ovat muodostuneet keskeiseksi osaksi evankelikaali­sen liikkeen piirissä jo 1800-luvun aikana.
Hänet on haudattu Mountain Grove Cemeteryyn, Connecticutin Bridgeportiin.
Fanny Crosby kelpuutettiin Gospel Music Hall of Fameen vuonna 1975.
Crosbyn virsiä ja lauluja suomeksi.
Hengellinen laulukirja
Seurakunta laulaa
Ruotsin kirkon virsikirja
Siionin kannel
Hengellisiä lauluja ja virsiä
Samadhi

Samādhi (devanagari:समाधि ; IAST: "samādhi") on hindulaisuudessa ja buddhalaisuudessa käytetty termi, jolla tarkoitetaan ei-dualistista tietoisuuden tilaa, jossa objektia havainnoiva mieli tulee yhdeksi objektin kanssa. 
Buddhalaisuus.
Buddhalaisuudessa meditaatio perustuu kahteen pilariin: mielentyyneyteen (samatha) ja oivallukseen (vipassanā¸ kirjaimellisesti: "kirkas näkeminen"). 
Buddhalaisuudessa samadhi eli tyyni mieli ei ole itse päämäärä, vaan keino päämäärän saavuttamiseksi. Samadhi toimii työkaluna, jotta siihen voi yhdistää meditatiivisessa tilassa oivalluksen (viisaus), ja siten saavuttaa täydellisen vapautumisen, nirvanan.
Lehto (täsmennyssivu)

Lehto voi tarkoittaa ainakin seuraavia:
Sukunimenä.
Lehto on suomalainen sukunimi, joka on muun muassa seuraavilla henkilöillä:
Tuula

Tuula on suomalainen naisen etunimi. Tuulan nimipäivä on vuodesta 1950 lähtien 14. toukokuuta. Tuula-nimen taustalla ovat ilmeisesti suomen kielen sanat tuuli ja tuulonen, mutta siihen on voinut vaikuttaa myös Larin-Kyöstin "Tuulan tei" -sanoitus. Tuula-nimen suosion osasyitä oli luultavasti vanhempi nimi Tuulikki. Kalevalassa Tuulikki on metsän kuninkaan Tapion tytär.
Tuula on Suomen tavallisimpia naisennimiä. Tuula-nimen oli Suomessa 1900-luvun alusta toukokuuun 2025 mennessä saanut 41 295 naista ja alle 10 miestä. Nimen kulta-aikaa olivat 1940- ja 1950-luvut, jolloin Tuulaksi nimettiin yli 29 000 tyttöä. Tuula oli Suomen sekä 1940- että 1950-luvun toiseksi suosituin etunimi. Sittemmin nimen suosio laski nopeasti, ja 2000-luvun alussa nimen sai enää noin kymmenen lasta vuodessa. Silti Tuula oli ainakin vielä lokakuussa 2014 Suomen yleisin naisen kutsumanimi.
Joensuun seurakuntayhtymä

Joensuun seurakuntayhtymä on Joensuussa toimiva seurakuntayhtymä. Siihen kuuluvat Joensuun seurakunta, Pielisensuun seurakunta, Rantakylän seurakunta, Vaara-Karjalan seurakunta, Pyhäselän seurakunta sekä Enon seurakunta. Nykyisen kirkkolain mukaan saman kunnan alueella toimivien seurakuntien velvollisuus on muodostaa seurakuntayhtymä talouden ja hallinnon yhteistä hoitoa varten.
Vuoden 2024 lopussa Joensuun seurakuntayhtymän seurakuntiin kuului yhteensä 48 198 jäsentä, mikä oli noin 61,2 prosenttia Joensuun asukkaista. Jäsenmäärä on ollut viime vuodet laskussa: vuoden 2000 lopussa jäseniä oli 56 812, vuoden 2010 lopussa 54 488 ja vuoden 2020 lopussa 51 135. 
Historia.
Joensuun itsenäisen seurakunta syntyi vuonna 1918. Kun Joensuun kaupunki ja Pielisensuun kunta vuonna 1954 yhdistyivät, siirtyivät nämä kaksi seurakuntaa yhteistalouteen 1955. Vuonna 1983 perustettiin Rantakylän seurakunta. Vuoden 2005 alusta Joensuun seurakuntayhtymän yhteyteen perustettiin kuntaliitoksen myötä uusi seurakunta, Vaara-Karjalan seurakunta, jonka muodostivat Kiihtelysvaaran ja Tuupovaaran yhdistyneet seurakunnat. Vuoden 2009 kuntaliitoksen myötä yhtymään liittyivät Enon (perustettu 1857) ja Pyhäselän (perustettu 1911) seurakunnat.
Kirkkotie-lehti.
Seurakuntayhtymän Kirkkotie-lehti ilmestyy 5–6 kertaa vuodessa, ja se jaetaan jokaiseen talouteen seurakuntayhtymän alueella sekä Kontiolahdessa. Lehden painos oli 51 050 kappaletta vuonna 2024. Lehden päätoimittajana toimii seurakuntayhtymän viestintäpäällikkö.
Musashino

Musashino () on Japanin kaupunki Honshūn saarella Kantōn alueella Tokion metropolissa. Se sijaitsee Taman alueella Tokion erillisalueiden länsipuolella ja rajautuu Suginamin ja Neriman erillisalueisiin sekä Mitakan, Koganein ja Nishitōkyōn kaupunkeihin. Musashinossa on 144 862 asukasta (vuonna 2017) ja sen pinta-ala on 10,98 neliökilometriä. 
Nykyisen muotoinen Musashinon kaupunki perustettiin 3. marraskuuta vuonna 1947. Sen merkittävin keskus on Kichijōjin kaupunginosa, joka on keskittynyt samannimisen rautatieaseman ympärille. Osa Inokashiran puistosta sijaitsee kaupungin alueella; Tokion läpi virtaava Kandajoki saa alkunsa täältä. Kaupunkia palvelevat JR Higashi-Nihonin Chūō-päälinja, Keiō-rautateiden Inokashira-linja ja Seibu-rautateiden Tamagawa-linja.
Joensuun seurakunta

Joensuun evankelisluterilainen seurakunta käsittää Joensuun keskustan sekä kaupungin läntiset osat, muun muassa Linnunlahden, Noljakan ja Marjalan. Seurakunnassa oli noin 14 798 jäsentä joulukuussa 2023. Joensuun seurakuntayhtymään kuuluvat lisäksi myös Enon seurakunta, Pielisensuun seurakunta, Pyhäselän seurakunta, Rantakylän seurakunta ja Vaara-Karjalan seurakunta.
Historia.
Joensuun kaupunki perustettiin vuonna 1848 ja kaupunkiin perustettiin seurakunta, Liperin kirkkoherrakunnan Kontiolahden kappeliseurakunnan kaupunkiseurakuntana. Seurakunta erotettiin omaksi seurakunnaksi Kontiolahden seurakunnasta vuonna 1912 ja erottaminen toteutui vuonna 1918. Seurakunta sai ensimmäisen vakinaisen kirkkoherran kaksi vuotta myöhemmin. 
Kirkot ja seurakuntatalot.
Seurakunnan kirkkoja ovat Joensuun kirkko ja Noljakan kirkko. Erillisiä seurakuntataloja on Kirkkokatu 28:ssa ja Marjalassa, jonne uudet tilat valmistuivat 2007. 
Kirkkoherrat.
Joensuun seurakunnan vakinaisia kirkkoherroja ovat olleet:
Vuonna 2024 kirkkoherran virka päätettiin jättää täyttämättä alueen seurakuntarakenteen arvioimisen takia. Kirkkoherran virkaa hoitaa tänä aikana Salla Romo. Seurakunnan tunnettuja työntekijöitä ovat olleet muun muassa kanttorit Väinö Viitasalo ja Tuomas Pyrhönen sekä pastorit Pertti Sistonen ja Olavi Lähdesmäki.
Paul Darden

Paul Darden Jr. (s. 27. lokakuuta 1968) on yhdysvaltalainen pokeriammattilainen, rap-musiikkipromoottori ja yökerhonomistaja.
Darden varttui New Havenissa, Connecticutissa rikollisessa ympäristössä. 15-vuotiaana häntä syytettiin murhasta, mutta syytteet hylättiin. Pokerin avulla Darden sai muutettua elämäntyylinsä. Häntä mentoroi toinen afroamerikkalainen, pokeriammattilainen Phil Ivey.
Pokeriura.
Alun perin Darden tunnettiin seitsemän kortin avopokerin taitajana. Tässä pelimuodossa ($ 2,500 Seven Card Stud) hän voitti World Series of Poker -rannekkeen vuonna 2001. Marraskuussa 2002 Darden voitti World Poker Tourin 49'er Gold Rush Bonanza -turnauksen ja 146 000 dollarin ykköspalkinnon. Tämän lisäksi Dardenilla on WPT:llä ollut viides PartyPoker.com Million -turnauksessa maaliskuussa 2005 (voittosumma 300 000 dollaria) ja seitsemäs Legends of Poker -turnauksessa elokuussa 2002. WPT:n kutsukilpailussa Bad Boys of Poker ("pokerin pahat pojat") huhtikuussa 2003 hän oli toinen Gus Hansenin voittaessa. 
Joulukuussa 2005 Darden voitti FullTilt.net Poker Global Poker Challenge -tapahtuman. Hän ansaitsi ykköstilastaan 200 000 dollaria. WSOP:n pääturnauksessa Darden on parhaimmillaan ollut 45. (vuonna 2003).
Elokuussa 2007 Darden pokeriuran turnausansiot ylittivät 1,9 miljoonaa dollaria.